ལྔ་བ་བསླབ་བྱ་ལ།ཐུན་མོང་གི་བསླབ་བྱ།ཐུན་མོང་མ་ཡིན་པའི་བསླབ་བྱ།ཆ་མཐུན་གྱི་བསླབ་བྱ་དང་གསུམ་མོ།།དང་བོ་ནི་སྐྱབས་གནས་རྣམས་འདུག་པའི་དུས་སུ་སྤྱི་གཙུག་དང་།འགྲོ་བའི་དུས་སུ་མདུན་གྱི་ནམ་མཁའ་དང་ཉལ་བའི་དུས་སུ་སྙིང་གི་དཀྱིལ་དུ་སྒོམ་ཞིང་།སེམས་རྩེ་གཅིག་ཏུ་གཏད་དེ།རབ་རྒྱུན་ཆད་མེད་པ།འབྲིང་དུས་དྲུག་དུས་བཞི།ཐ་མའང་ནང་ནུབ་ལ་སོགས་ལ་ཅི་ལྕོགས་ཀྱི་སྒོ་ནས་སྐྱབས་སུ་འགྲོ་དགོས་པར་གསུངས་སོ།།ཡང་ན།བླ་མ་ལ་སྐྱབས་སུ་མཆིའོ།།སངས་རྒྱས་ལ་སྐྱབས་སུ་མཆིའོ།།བོན་ལ་སྐྱབས་སུ་མཆིའོ།།སེམས་དཔའ་ལ་སྐྱབས་སུ་མཆིའོ།།ཡི་དམ་རྒྱལ་བའི་དཀྱིལ་འཁོར་གྱི་ལྷ་ཚོགས་རྣམས་ལ་སྐྱབས་སུ་མཆིའོ།།ཞེས་ཚིག་འདི་དག་ངག་ཏུ་བརྗོད་ཅིང་།སྐྱབས་ཡུལ་འཕྲག་པ་གཡོན་ཕྱོགས་ཀྱི་ནམ་མཁར་བསྒོམས་ནས་བསྐོར་བར་བྱེད་པའི་ཚུལ་གྱིས་འགྲོ།ཉལ་བའི་དུས་སུ་སྐྱབས་ཡུལ་གྱི་ལྷ་ཚོགས་སྙིང་དབུས་སུ་གསལ་བཏབ་སྟེ་དེ་དག་ལ་སེམས་རྩེ་གཅིག་ཏུ་གཏད་དེ་གཉིད་དུ་འཇུགབཟའ་བཏུང་བྱེད་པའི་ཚེ་ཡང་སྐྱབས་ཡུལ་རྣམས་མགྲིན་པར་གསལ་བཏབ་སྟེ།ཅི་ཟ་ཅི་འཐུང་ཕུད་ཀྱིས་མཆོད་པ་ལ་བསླབ་དགོས་ཏེ།རང་གིས་བཟའ་བཏུང་མ་བྱས་གོང་དུ་ཕུད་ནས་དཀོན་མཆོག་ལ་མཆོད་ཅིང་ངག་ནས་ཀྱང་དཀོན་མཆོག་གསུམ་ལ་མཆོད་ཅེས་བརྗོད་ཅིང་རང་གིས་རོལ་བར་བྱའོ།།དེང་སྐབས་སུའང་དེ་ལྟར་བྱེད་ཀྱིན་ཡོད་པ་ནི།མཆོག་གསུམ་དང་སྐྱབས་འགྲོའི་བསླབ་བྱ་མ་བརྗེད་པའི་རྟགས་སོ།།འདུག་པའི་དུས་སུ་སྔར་ལྟར་སྤྱི་བོའི་གཙུག་གི་ནམ་མཁར་བསྒོམ་ཞིང་མི་བརྗེད་པར་རྟག་ཏུ་གསོལ་བ་བཏབ།གཞན་ཡང་རང་བྱུང་དུ་འཁྲུངས་པའི་མེ་ཏོག་སྣ་ཚོགས།ཉམས་དགའ་བའི་ནགས་ཚལ།དྭངས་ཤིང་གཙང་བའི་ཆུ་བོ་དང་ཆུ་ཕྲན།ཚོང་ར་ལ་བཤམས་པའི་གོས་ཕྲུག་ཐེར་གསུམ།མདོར་ན་མིག་ལ་མཛེས་པའི་གཟུགས།རྣ་ལ་སྙན་པའི་སྒྲ་སོགས་ཡིད་དུ་འོང་བའི་དངོས་པོ་ཐམས་ཅད་ཀྱང་དཀོན་མཆོག་ལ་མཆོད་ཅེས་བརྗོད་ཅིང་ཡིད་ཀྱིས་ཀྱང་དེ་བཞིན་དུ་མོས་པར་བྱ་དགོས་གསུངས།